LV Eiropas Savienības Oficiālais Vēstnesis C 78/5

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 78/04

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 51. pantam. (1)

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

“MACCHERONCINI DI CAMPOFILONE”

EK Nr.: IT-PGI-0005-0886-27.07.2011

AĢIN ( X ) ACVN ( )

1. Nosaukums:

“Maccheroncini di Campofilone”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids:

2.7. grupa. Makaronu izstrādājumi

3.2. Produkta apraksts, uz kuru attiecas nosaukums (1):

“Maccheroncini di Campofilone” ir sauss makaronu izstrādājums, kas iegūts no olām un cieto kviešu miltiem vai miltiem, kuru īpašības aprakstītas šā dokumenta 3.3. punktā; produktu piedāvājot tirdzniecībā, tam ir šādas fizikālās un ķīmiskās īpašības (100 gramos gatavā produkta):

— garums no 35 līdz 60 cm,

— platums no 0,80 līdz 1,20 mm,

— biezums no 0,3 mm līdz 0,7 mm,

— proteīnu (slāpeklis × 5,70) saturs sausnā vismaz 12,50 procenti.

3.3. Izejvielas:

Ar AĢIN “Maccheroncini di Campofilone” apzīmētā produkta ražošanai izmantotās izejvielas nedrīkst saturēt ĢMO, un tām ir jābūt ar šādām raksturīgām kvalitātes īpašībām (rādītāji izteikti 100 gramos produkta):

— olas, kuras iegūtas no vistām, kas audzētas brīvās turēšanas apstākļos un barotas vienīgi ar ģenētiski nemodificētu labību; olās nedrīkst būt sintētisku pigmentu; olās jābūt 10–12 g proteīnu un > 9 g tauku, β-karotīna saturs nedrīkst pārsniegt 33 ppm, bet sausajam atlikumam jābūt vismaz 20 % no sausnas,

— cieto kviešu miltu proteīnu (slāpeklis × 5,70) saturam sausnā jābūt vismaz 12,50 procentiem,

— mīksto kviešu 00 šķiras miltos miltu proteīnu (slāpeklis × 5,70) saturam sausnā jābūt vismaz 10,00 procentiem.

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Visiem “Maccheroncini di Campofilone” ražošanas posmiem (mīklas pagatavošana, izveltnēšana un griešana, iegūto makaronu žāvēšana) jānoris 4. punktā noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.:

Pēc mīklas pagatavošanas, izveltnēšanas un sagriešanas “Maccheroncini di Campofilone” novieto uz baltām pārtikas papīra lapām 22–26 cm platumā un 32–35 cm garumā. Šādas papīra lapas kopā ar produktu, kas izvietots uz tām, sver no 155 līdz 175 g katra; tās saloka tradicionālā veidā no visām četrām pusēm tā, lai produkts nevarētu no tām izkļūt, un žāvēšanai parasti novieto uz īpašām sastatnēm. Pēc žāvēšanas posma beigām papīra lapas kopā ar makaroniem ievieto iepakojumos.

Iepakošana, kas notiek vienīgi ražošanas uzņēmumā, ir vajadzīga, lai transportēšanas un uzglabāšanas posmā nodrošinātu šim vārīgajam un sevišķi trauslajam produktam piemērotu aizsardzību.

Ja “Maccheroncini di Campofilone” transportētu bez attiecīgā aizsargājošā iepakojuma, tad kratīšanās tos sadrupinātu un tie zaudētu tiem raksturīgās fizikālās īpašības, kuras aprakstītas 3.2. punktā un pēc kurām produktu identificē vizuāli.

3.7. Īpaši noteikumi marķēšanai:

Uz visām kārbiņām un etiķetēm, ko lieto iepakojumos, līdztekus tiesību aktu prasībām atbilstošajiem datiem ar skaidriem un salasāmiem drukātajiem burtiem jānorāda šāda informācija:

blakus nosaukumam “Maccheroncini di Campofilone indicazione geografica protetta” (Maccheroncini di Campofilone, aizsargāta ģeogrāfiskās izcelsmes norāde) – aizsargātās ģeogrāfiskās izcelsmes norādes ES simbols, kā paredzēts Regulā (EK) Nr. 1898/2006. Nosaukuma “Maccheroncini di Campofilone” burtu augstumam jābūt vismaz 5 mm.

Nedrīkst pievienot nekādu apzīmējumu, kas nav skaidri paredzēts noteikumos. Tomēr ir atļauts lietot norādes, kurās izmantotas atsauces uz privātiem zīmoliem, ja tām nav slavinošs vai patērētāju maldinošs raksturs.

Apzīmējums “Maccheroncini di Campofilone” nav tulkojams.

4. Precīza ģeogrāfiskā apgabala definīcija:

Ar aizsargātās ģeogrāfiskās izcelsmes norādi “Maccheroncini di Campofilone” apzīmētā produkta ražošanas ģeogrāfiskais apgabals atbilst Campofilone pašvaldības teritorijai, kas atrodas Markes reģiona Fermo provincē.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Campofilone ir neliela Viduslaiku pilsētiņa, kas atrodas uz zemās Aso ielejas pakalna 210 m virs jūras līmeņa. Šis lauksaimniecības apgabals izceļas ar sevišķi pievilcīgu ainavu, kurā Sibillini kalnu dabas parka sniegotās, mirdzoši baltās virsotnes mijas ar zaļiem pauguriem un Adrijas jūras zilgmi. Klimats apgabalā ir sevišķi labvēlīgs; jūras tuvuma ietekme dara klimatu ļoti patīkamu, mazinot vēsumu augstienēs.

5.2. Produkta specifika:

No pārējiem makaronu izstrādājumiem “Maccheroncini di Campofilone” krasi atšķiras ar plāno izveltnējumu un smalko griezumu. Šādas īpašības nodrošina to, ka produktam pietiek ar ļoti īsu vārīšanas ilgumu – viena minūte vārošā ūdenī vai tieši garšvielu mērcē bez iepriekšējas novārīšanas ūdenī. Cita būtiska īpašība, kas produktu “Maccheroncini di Campofilone” dara neatkārtojamu, ir mīklā izmantoto olu procentuālais saturs. Tas ir stipri vien augstāks par to, kādu izmanto citu veidu makaronu izstrādājumos pārtikas vajadzībām. Olu daudzums, ko izmanto 1 kilogramam cieto kviešu vai mīksto kviešu miltu, ir vismaz 7, bet ne vairāk par 10 jeb – olu saturu izsakot procentuāli – 33 %.

Šāds proporcionālais daudzums apvienojumā ar lēnu žāvēšanās procesu nosaka to, ka produkta iznākums ir ļoti liels: ja 250 g parasta makaronu izstrādājuma atbilst 2 krietnām porcijām, tad no tāda paša daudzuma “Maccheroncini di Campofilone” iegūst 4 porcijas.

Šāda iznākuma dēļ “Maccheroncini di Campofilone” makaroniem ir liela absorbcijas spēja – garšvielu mērci tie var uzņemt lielākā daudzumā nekā citu veidu makaronu izstrādājumi.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju un citām īpašībām (AĢIN):

Pieteikumu produkta atzīšanai par AĢIN pamato tā reputācija un popularitāte. Runāt par “Maccheroncini di Campofilone” nozīmē runāt par autentiskāko Campofilone kultūras vērtību. Šo makaronu ražošana pēc mājamatnieciskiem paņēmieniem ir Viduslaiku Campofilone pilsētiņas tautas no paaudzes paaudzē pārmantotās tradīcijas izpausme. Īpaši olas, kas vistu dēšanas periodu cikliskuma dēļ ne vienmēr bija dabūjamas visu gadu, stimulēja Campofilone mājsaimnieču izdomu, kuras sāka šo makaronu izstrādājumu gatavot mājās: pirmāk tas bija svaigā veidā, bet pēcāk izstrādāja paņēmienus tā žāvēšanai. Žāvēts produkts bija piemērotāks par jēliem makaroniem, jo bija uzglabājams miltu lādē un tādējādi patērējams visu gadu. Tomēr rupji sagrieztajiem makaroniem piemita arī trūkums: gaisa iedarbība žāvēšanas laikā savērpa makaronus tā, ka tie vietvietumis sadrupa un tos vairs nevarēja nobaudīt veselus. Tad mājsaimniecēm ienāca prātā jauka doma izveltnēto mīklu sagriezt smalkos pavedienos, kas žāvējošā gaisa iedarbībā nesadrupa, tādējādi palikdami veseli līdz to patērēšanai. Tātad “Maccheroncini di Campofilone” gatavošanas māksla dzima virtuvē un pēcāk – amatnieku darbnīcās, un kopš tā laika šiem smalkajiem plāni izveltnētās zeltainās mīklas pavedieniem vienmēr bijusi īpaša nozīme, jo tie atšķīrās no “ikdienišķajiem” ēdieniem un bija izcils ēdiens, mājsaimnieces drosmīgās izdomas simbols svētku maltītēs. Iesākumā šo produktu baudīja vienīgi galveno svētku reizēs, kad tas bija augstas klases kārums, ko pasniedza sabiedrībā godātiem draugiem.

No šīs sešsimt gadu glabātās tradīcijas un prasmes izveidojās tirdzniecība un ģimenes uzņēmumi, kas Campofilone vārdu darīja pazīstamu plašajai pasaulei. Jau XV gadsimtā šis produkts tika uzskatīts par izsmalcinātu ēdienu un minēts Campofilone abatijas sarakstē, kā arī dažos Tridentes koncila dokumentos un dažu dižciltīgo ģimeņu ēdienu recepšu burtnīcās. Taču kopš XX gadsimta sākuma dažas Campofilone mājsaimnieces un mazpilsētas viesnīcnieki sāka piedāvāt nogaršot pašu pagatavotos “makaroniņus” (maccheroncini) to raksturīgajā smalko mīklas diegu veidā. Produkts “Maccheroncini di Campofilone” minēts 1931. gadā Touring Club Italiano izdotajā Itālijas pavārgrāmatā (Guida Gastronomica d’Italia), tādējādi sniedzot dokumentāru apliecinājumu par ciešo saikni, kāda pastāvēja starp pārtikas produktu un tā izcelsmes zemi. Šī saikne vēlāk nostiprinājās laikā pēc Otrā pasaules kara, un 1960. gadā tika atvērta pārtikas amatnieku darbnīca “Nello Spinosi”. 1965. gadā, kad savu vietu tirgū iekaroja pārtikas amatniecības uzņēmums “Alimentari Valdaso”, ražošanas apjoms turpina pieaugt un Campofilone tipiskā produkta izplatība vēršas plašumā.

Lai nobaudītu šo Campofilone pārtikas produktu, izdevīgs gadījums ir šiem makaroniem veltītie svētki. Tos sāka svinēt 1964. gadā, un kopš tā laika šos svētkus ik gadu rīko trīs dienas augusta pirmajā dekādē. Tas ir laiks, kad šajā Ascoli Piceno provinces pilsētiņā ierodas tūkstošiem tūristu, kam pasniedz 20 000 šo makaronu porciju, tādējādi liecinot par Campofilone makaronu svētku panākumiem un produkta “Maccheroncini di Campofilone” reputāciju.

Campofilone makaronu meistari ir ieguvuši prestižas valsts un starptautiskas prēmijas un atzinības rakstus, kas liecina par to, ka Campofilone pilsētiņa neatraujami saistījusi savu reputāciju un vārdu ar šo patiesi izsmalcināto kulinārijas meistaru darinājumu, tādējādi liekot pamatus šai ražošanas nozarei, kurā darbaspēks ir augsti specializējies šo makaronu ražošanā.

Laika gaitā “Maccheroncini di Campofilone” ienākuši lielākajos Eiropas, Amerikas Savienoto Valstu, Kanādas, arābu pasaules un Āzijas valstu tirgos. “Maccheroncini di Campofilone” nozīme slēpjas gan spējā cauri gadsimtiem saglabāt bez izmaiņām šo makaronu gatavošanas procesu, nemainot tiem piemītošo vienkāršo un īpašo sastāvu un it sevišķi to žāvēšanas paņēmienus, gan arī pašā izstrādājuma būtībā – tas ir produkts, kura gatavošana prasa īpašu izveicību un pieredzi, kas dara šos makaronus par augstas kvalitātes ražojumu gan produkta iznākuma, gan garšas, gan arī izsmalcinātības un sevišķi viegli paveicamās vārīšanas ziņā.

Atsauce uz specifikācijas publikāciju:

(Regulas (EK) Nr. 510/2006 (3) 5. panta 7. punkts)

Valdība ir uzsākusi valsts iebildumu iesniegšanas procedūru, aizsargātās ģeogrāfiskās izcelsmes norādes “Maccheroncini di Campofilone” atzīšanas pieteikumu 2011. gada 8. jūnijā publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 131. numurā.

Ražošanas specifikācijas konsolidētā redakcija ir pieejama internetā šādā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai tieši atverot ministrijas tīmekļa vietnes mājas lapu (http://www.politicheagricole.it) un uzklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām.

(3) Sk. 2. atsauci.